
[bookmark: TextBodyBegin]Европейският парламент,
–	като взе предвид проекта на решение за изпълнение на Комисията за разрешаване на пускането на пазара на продукти, съдържащи, състоящи се или произведени от генетично модифицирана царевица DP910521, съгласно Регламент (ЕО) № 1829/2003 на Европейския парламент и на Съвета (D102174/03),
–	като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи[footnoteRef:1], и по-специално член 7, параграф 3 и член 19, параграф 3 от него, [1:  	OВ L 268, 18.10.2003 г., стр. 1, ELI: http://data.europa.eu/eli/reg/2003/1829/oj.] 

–	като взе предвид гласуването на 22 ноември 2024 г. в Постоянния комитет по растенията, животните, храните и фуражите, посочен в член 35 от Регламент (ЕО) № 1829/2003, при което не беше изразено становище, както и гласуването в Апелативния комитет на 17 декември 2024 г., при което също не беше изразено становище,
–	като взе предвид член 11 от Регламент (ЕС) № 182/2011 на Европейския парламент и на Съвета от 16 февруари 2011 година за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията[footnoteRef:2], [2:  	ОВ L 55, 28.2.2011 г., стр. 13, ELI: http://data.europa.eu/eli/reg/2011/182/oj.] 

–	като взе предвид становището, прието от Европейския орган за безопасност на храните (ЕОБХ) на 19 юни 2024 г. и публикувано на 01 август 2024 г.[footnoteRef:3], [3:  	Научно становище на Експертната група на ЕОБХ по генетично модифицирани организми относно „Оценка на генетично модифицираната царевица DP910521 (заявление GMFF-2021—2473)“, EFSA Journal (Бюлетин на ЕОБХ), 2024 г.; 22(8):e8887, https://doi.org/10.2903/j.efsa.2024.8887. ] 

–	като взе предвид предишните си резолюции, в които възразява срещу разрешаването на генетично модифицирани организми („ГМО“)[footnoteRef:4], [4:  	По време на осмия си мандат Парламентът прие 36 резолюции, а през деветия си мандат Парламентът прие 38 резолюции, в които възразява срещу разрешаването на ГМО. Освен това през десетия си мандат Парламентът прие следните резолюции:
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/2628 на Комисията за подновяване на разрешението за пускането на пазара на продукти, съдържащи, състоящи се или произведени от генетично модифицирана царевица MON 89034 × 1507 × NK603, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0038).
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/2627 на Комисията за разрешаване на пускането на пазара на продукти, съдържащи, състоящи се или произведени от генетично модифициран памук COT102, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0039).
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/2629 на Комисията относно подновяването на разрешението за пускането на пазара на продукти, съдържащи, състоящи се или произведени от генетично модифицирана царевица MON 89034 × 1507 × MON 88017 × 59122 и осем нейни подкомбинации, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0040).
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/1828 на Комисията за подновяване на разрешението за пускане на пазара на фуражи, съдържащи, състоящи се от генетично модифицирана царевица MON 810 и на храни и фуражи, произведени от нея, в съответствие с Регламент (ЕО) № 1829/2003 на Европейския парламент и на Съвета и за отмяна на Решение за изпълнение (ЕС) 2017/1207 на Комисията (P10_TA(2024)0041).
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/1822 на Комисията за разрешаване на пускането на пазара на продукти, съдържащи, състоящи се или произведени от генетично модифицирана царевица DP915635, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0042).
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/1826 на Комисията за разрешаване на пускането на пазара на продукти, съдържащи, състоящи се или произведени от генетично модифицирана царевица DP23211, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0043).
 	–	Резолюция на Европейския парламент от 26 ноември 2024 г. относно Решение за изпълнение (ЕС) 2024/2618 на Комисията за разрешаване на пускането на пазара на продукти, съдържащи, състоящи се или произведени от генетично модифицирана царевица DP202216, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0044).
 	–	Резолюция на Европейския парламент от 26 ноември 2024 г. относно проекта на решение на Комисията за разрешаване на пускането на пазара на продукти, съдържащи, състоящи се или произведени от генетично модифицирана царевица MON 94804, в съответствие с Регламент (ЕО) № 1829/2003 на Европейския парламент и на Съвета (P10_TA(2024)0045).] 

–	като взе предвид член 115, параграфи 2 и 3 от своя Правилник за дейността,
–	като взе предвид предложението за резолюция на комисията по околна среда, климат и безопасност на храните,
А.	като има предвид, че на 27 юни 2022 г. Corteva Agriscience Belgium B.V., със седалище в Белгия, от името на Corteva Agriscience LLC, със седалище в Съединените щати, подаде до националния компетентен орган на Нидерландия заявление за пускане на пазара на храни, хранителни съставки и фуражи, съдържащи, състоящи се или произведени от генетично модифицирана царевица DP910521 („генетично модифицираната царевица“);
Б.	като има предвид, че генетично модифицираната царевица произвежда токсина Cry1B.34 и е устойчива на хербицида глуфосинат;
В.	като има предвид, че глуфосинатът е класифициран като токсичен за репродукцията (1B) и следователно отговаря на критериите за изключване, определени в Регламент (ЕО) № 1107/2009 на Европейския парламент и на Съвета[footnoteRef:5]; като има предвид, че одобрението за използване на глуфосинат в Съюза изтече на 31 юли 2018 г.; [5:  	Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1, ELI: https://eur-lex.europa.eu/eli/reg/2009/1107/oj).] 

Г.	като има предвид, че Cry1B.34 е синтетичен получен чрез сливане протеин, комбиниращ Cry1B, Cry1Ca1 и Cry9Db1, разработен с оглед устойчивостта на насекоми спрямо люспокрили вредители, без доказана специфичност по отношение на целевите видове;
Д.	като има предвид, че генетичната модификация включва двуетапен процес, при който се използва CRISPR/Cas9 за поставяне на „подложка за приземяване“, последвана от бомбардиране с микроснаряди за въвеждане на касети за генна експресия;
Липса на оценка на добавъчните хербициди
Е.	като има предвид, че в Регламент за изпълнение (ЕС) № 503/2013[footnoteRef:6] на Комисията се изисква оценка на това дали очакваните селскостопански практики влияят на резултата от изследваните крайни точки; като има предвид, че съгласно посочения регламент за изпълнение това е от особено значение за растенията, устойчиви на хербициди; [6:  	Регламент за изпълнение (ЕС) № 503/2013 на Комисията от 3 април 2013 г. относно заявленията за разрешение за генетично модифицирани храни и фуражи в съответствие с Регламент (ЕО) № 1829/2003 на Европейския парламент и на Съвета и за изменение на регламенти (ЕО) № 641/2004 и (ЕО) № 1981/2006 на Комисията (ОВ L 157, 8.6.2013 г., стр. 1, ELI: http://data.europa.eu/eli/reg_impl/2013/503/oj).] 

Ж.	като има предвид, че по-голямата част от генетично модифицираните култури са били генетично модифицирани, за да бъдат устойчиви на един или повече „добавъчни“ хербициди, които могат да се използват по време на отглеждането на генетично модифицираната култура, без тя да загине, както би се случило с една неустойчива на хербициди култура; като има предвид, че редица изследвания показват, че генетично модифицираните култури, които са устойчиви на хербициди, водят до по-широка употреба на добавъчни хербициди, до голяма степен поради появата на плевели, които са устойчиви на хербициди[footnoteRef:7]; [7:  	Виж, например, Schulz, R., Bub, S., Petschick, L. L., Stehle, S., Wolfram, J. (2021) „Applied pesticide toxicity shifts toward plants and invertebrates, even in GM crops“ (Въздействието на токсичността на приложените пестициди се измества върху растенията и безгръбначните, дори при генетично модифицираните култури), Science 372(6537), стр. 81-84, https://doi.org/10.1126/science.abe1148;; Bonny, S., „Genetically Modified Herbicide-Tolerant Crops, Weeds, and Herbicides: Overview and Impact“ (Устойчиви на хербициди генетично модифицирани култури, плевели и хербициди: преглед и въздействие)’, Environmental Management, January 2016;57(1), стр. 31-48, https://www.ncbi.nlm.nih.gov/pubmed/26296738; и Benbrook, C.M., „Impacts of genetically engineered crops on pesticide use in the U.S. – the first sixteen years“ (Въздействие на генетично създадени култури върху използването на пестициди в САЩ – първите шестнадесет години), Environmental Sciences Europe, 28 септември 2012 г., 24(24), https://enveurope.springeropen.com/articles/10.1186/2190-4715-24-24.] 

З.	като има предвид, че устойчивите на хербициди генетично модифицирани култури принуждават земеделските стопани да използват система за управление на плевелите, която е до голяма степен или изцяло зависима от хербициди, и това се прави чрез начисляване на премия за генетично модифицирани семена, която може да бъде оправдана само ако земеделските стопани, които закупуват такива семена, също така пръскат с добавъчните хербициди; като има предвид, че засилената зависимост от добавъчни хербициди в земеделските стопанства, в които се засаждат генетично модифицирани култури, ускорява появата и разпространението на плевели, устойчиви на тези хербициди, и по този начин води до необходимостта от още по-голяма употреба на хербициди, създавайки своеобразен порочен кръг за земеделските стопани;
И.	като има предвид, че неблагоприятните въздействия, произтичащи от прекомерната зависимост от хербициди, ще се задълбочат по отношение на здравето на почвите, качеството на водата и биологичното разнообразие над и под земята и ще доведат до повишена експозиция на хората и животните, евентуално също и поради увеличаване на остатъчните вещества от хербициди в храните и фуражите;
Й.	като има предвид, че се счита, че оценката на остатъците от хербициди и метаболитите, налични в генетично модифицираните растения, е извън правомощията на експертната група на ЕОБХ по генетично модифицирани организми (Експертна група на ЕОБХ по ГМО) и следователно не се извършва като част от процеса на разрешаване на генетично модифицирани организми;
Нерешени въпроси относно Bt токсините
К.	като има предвид, че редица проучвания показват, че са наблюдавани странични ефекти, които могат да засегнат имунната система, вследствие на експозиция на Bt токсини, както и че някои Bt токсини могат да имат адювантни свойства[footnoteRef:8], което означава, че могат да увеличат алергенността на други протеини, с които влизат в контакт; [8:  	За преглед, вж. Rubio-Infante, N., Moreno-Fierros, L., „An overview of the safety and biological effects of Bacillus thuringiensis Cry toxins in mammals“ (Преглед на безопасността и биологичните ефекти на Cry токсините от Bacillus thuringiensis при бозайниците), „Journal of Applied Toxicology“, май 2016 г., 36(5), стр. 630—648,  https://onlinelibrary.wiley.com/doi/full/10.1002/jat.3252.] 

Л.	като има предвид, че в рамките на научно изследване беше установено, че токсичността на Bt токсините може също така да бъде повишена чрез взаимодействие с остатъчни вещества от пръскането с хербициди, и че са необходими допълнителни изследвания относно комбинаторните ефекти от повече от едно трансформационно събитие (генетично модифицирани култури, които са били модифицирани, за да бъдат устойчиви на хербициди и да произвеждат инсектициди под формата на Bt токсини)[footnoteRef:9]; като има предвид обаче, че се счита, че оценката на потенциалното взаимодействие на остатъците от хербициди и техните метаболити с Bt токсини е извън правомощията на Експертната група на ЕОБХ по ГМО, и че следователно тя не се извършва като част от оценката на риска; [9:  	Bøhn, T., Macagnan Rover, C., Semenchuk, P. R., „Daphnia magna negatively affected by chronic exposure to purified Cry-toxins“ (Неблагоприятни последици за голямата дафния (Daphnia magna), вследствие на хронично излагане напречистени Cry токсини), Food and Chemical Toxicology, May 2016, Volume 91, pp. 130-140, https://www.sciencedirect.com/science/article/pii/S0278691516300722.] 

Bt култури: влияние върху нецелевите организми
М.	като има предвид, че за разлика от употребата на инсектициди, при която експозицията е по време на пръскането и за ограничен период от време след това, използването на генетично модифицирани Bt култури води до непрекъсната експозиция на целевите и нецелевите организми на Bt токсини;
Н.	като има предвид, че вече не може да се счита за правилно допускането, че Bt токсините имат единичен и насочен към конкретни целеви организми механизъм на действие и че не може да се изключи въздействие върху нецелеви организми; като има предвид, че се съобщава за нарастващ брой нецелеви организми, които са засегнати по много начини;
Коментари на държавите членки и заинтересованите лица
О.	като има предвид, че държавите членки представиха на ЕОБХ голям брой критични коментари в рамките на тримесечния период на консултации[footnoteRef:10], включително че списъкът на съответните изследвания, посочен в прегледа на литературата на заявителя, не включва изследвания относно съдбата на Bt-протеините в околната среда или относно потенциалното въздействие на остатъците от Bt култури върху нецелевите организми, въпреки че такива изследвания съществуват;  [10:  	https://efsa.onlinelibrary.wiley.com/action/downloadSupplement?doi=10.2903%2Fj.‌efsa.2024.8716&file=efs28716-sup-0012-Annex8.pdf.] 

[bookmark: _GoBack_Copy_1]П.	като има предвид, че полевите изпитвания, проведени за анализ на състава и фенотипния анализ на генетично модифицираната царевица, не са взели предвид различните условия на околната среда и генетичния произход, свързани с нейното отглеждане, особено в държави като Бразилия;
Р.	като има предвид, че оценката на токсичността на Cry1B.34 не отчита комбинаторните ефекти с растителни съставки или остатъчни вещества от хербициди;
С.	като има предвид, че глуфосинат, който е добавъчен хербицид, е свързан със значителни рискове за биологичното разнообразие, качеството на почвите и водите и дългосрочното здраве на екосистемите;
Т.	като има предвид, че рискът от генен поток към диви родственици, като например теосинт (Euchlaena mexicana), докладван в Испания и Франция, поражда опасения във връзка с трансгенната устойчивост и въздействието върху околната среда;
У.	като има предвид, че не са предприети подходящи действия във връзка с изискванията за мониторинг съгласно Регламент за изпълнение (ЕС) № 503/2013 и не е налице независима проверка на предоставените данни;
Гарантиране на еднакви условия на конкуренция в световен мащаб и спазване на международните задължения на Съюза
Ф.	като има предвид, че в заключенията на стратегическия диалог относно бъдещето на селското стопанство в ЕС[footnoteRef:11] Комисията се призовава да преразгледа своя подход към достъпа до пазара за вноса и износа на селскостопански хранителни продукти, като се има предвид предизвикателството, свързано с различаващите се стандарти на Съюза и неговите търговски партньори; като има предвид, че по-справедливите търговски отношения в световен мащаб, съгласувани с целите за здравословна околна среда, бяха едно от основните искания на земеделските стопани по време на демонстрациите през 2023 и 2024 г.; [11:  	‘Strategic Dialogue on the Future of EU Agriculture - A shared prospect for farming and food in Europe’ (Стратегически диалог относно бъдещето на селското стопанство в ЕС - споделена перспектива за земеделието и храните в Европа), септември 2024 г., https://agriculture.ec.europa.eu/document/download/171329ff-0f50-4fa5-946f-aea11032172e_en?filename=strategic-dialogue-report-2024_en.pdf.] 

Х.	като има предвид, че в доклад от 2017 г. на специалния докладчик на Организацията на обединените нации (ООН) относно правото на прехрана се посочва, че опасните пестициди оказват катастрофално въздействие върху здравето, особено в развиващите се страни[footnoteRef:12]; като има предвид, че в цел 3.9 от целите за устойчиво развитие на ООН (ЦУР) е заложено до 2030 г. значително да се намалят смъртните случаи и заболяванията, причинени от опасни химикали и замърсяване на въздуха, водата и почвата и от заразяване[footnoteRef:13]; [12:  	https://www.ohchr.org/en/documents/thematic-reports/ahrc3448-report-special-rapporteur-right-food.]  [13:  	https://indicators.report/targets/3-9/.] 

Ц.	като има предвид, че търговското споразумение между ЕС и Меркосур ще стимулира вноса в Съюза на храни и фуражи, съдържащи, състоящи се или произведени от генетично модифицирани организми; като има предвид, че Бразилия и Аржентина са сред водещите световни производители на ГМО и потребители на пестициди, включително ГМО и пестициди, забранени в Съюза по причини, свързани със здравето или околната среда; 
Ч.	като има предвид, че глобалната рамка за биологичното разнообразие Кунмин – Монреал, договорена на 15-ата конференция на страните по Конвенцията на ООН за биологичното разнообразие през декември 2022 г., включва глобална цел за намаляване на свързаните с пестицидите рискове с най-малко 50% до 2030 г.[footnoteRef:14]; [14:  	Вж. също https://ec.europa.eu/commission/presscorner/detail/bg/ip_22_7834.] 

Ш.	като има предвид, че в Регламент (ЕО) № 1829/2003 се посочва, че генетично модифицираните храни и фуражи не трябва да оказват неблагоприятно въздействие върху човешкото здраве, здравето на животните или околната среда, и се изисква при изготвянето на решението си Комисията да взема предвид всички съответни разпоредби на законодателството на Съюза и други легитимни фактори, свързани с разглеждания въпрос; като има предвид, че тези легитимни фактори следва да включват задълженията на Съюза съгласно ЦУР на ООН и Конвенцията на ООН за биологичното разнообразие;
Намаляване на зависимостта от вносни фуражи
Щ.	като има предвид, че една от поуките от кризата с COVID-19 и все още продължаващата война в Украйна е необходимостта Съюзът да сложи край на зависимостта от някои материали от критично значение; като има предвид, че в писмото за определяне на ресора до члена на Комисията Кристоф Хансен председателят на Комисията Урсула фон дер Лайен го призовава да потърси начини за намаляване на вноса на стоки от критично значение[footnoteRef:15];  [15:  	https://commission.europa.eu/document/2c64e540-c07a-4376-a1da-368d289f4afe_en.] 

Недемократичен процес на вземане на решения
АА.	като има предвид, че през осмия си мандат Парламентът прие общо 36 резолюции, в които възразява срещу пускането на пазара на ГМО за храни и фуражи (33 резолюции) и срещу отглеждането на ГМО в Съюза (три резолюции); като има предвид, че по време на деветия си мандат Парламентът прие 38 резолюции, в които възразява срещу пускането на ГМО на пазара, и прие други осем резолюции, в които възразява срещу пускането на ГМО на пазара още през настоящия десети мандат;
АБ.	като има предвид, че макар и сама да отчита недостатъчно демократичния характер на процедурата, липсата на подкрепа от страна на държавите членки и възраженията на Парламента, Комисията продължава да разрешава ГМО;
АВ.	като има предвид, че не се изисква промяна на законодателството, за да може Комисията да не разрешава ГМО, когато в Апелативния комитет не е налице подкрепата на квалифицирано мнозинство от държавите членки[footnoteRef:16]; [16:  	Комисията „може“, а не „трябва“ да предоставя разрешение, ако не е постигнато квалифицирано мнозинство от държавите членки в подкрепа при гласуването в Апелативния комитет, в съответствие с член 6, параграф 3 от Регламент (ЕС) № 182/2011.] 

АГ.	като има предвид, че при гласуването на 22 ноември 2024 г. в Постоянния комитет по растенията, животните, храните и фуражите, посочен в член 35 от Регламент (ЕО) № 1829/2003, не беше изразено становище, което означава, че разрешението не е подкрепено от квалифицирано мнозинство от държавите членки; като има предвид, че при гласуването в апелативния комитет на 17 декември 2024 г. също не беше изразено становище;
1.	счита, че проектът на решение за изпълнение на Комисията превишава изпълнителните правомощия, предвидени в Регламент (ЕО) № 1829/2003;
2.	счита, че проектът на решение за изпълнение на Комисията не е в съответствие с правото на Съюза, доколкото е несъвместим с целта на Регламент (ЕО) № 1829/2003, която, в съответствие с общите принципи, определени в Регламент (ЕО) № 178/2002 на Европейския парламент и Съвета[footnoteRef:17], е да се предвиди основанието за гарантиране на висока степен на защита на живота и здравето на човека, на здравето на животните и на хуманното отношение към тях и на интересите на опазването на околната среда и на потребителите по отношение на генетично модифицираните храни и фуражи, като същевременно се гарантира ефективното функциониране на вътрешния пазар; [17:  	Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1, ELI: http://data.europa.eu/eli/reg/2002/178/oj).] 

3.	отправя искане към Комисията да оттегли своя проект на решение за изпълнение и да внесе нов проект в комитета;
4.	призовава Комисията да гарантира сближаване между Съюза и неговите партньори по отношение на стандартите в рамките на преговорите за споразумения за свободна търговия, за да се спазват стандартите на Съюза за безопасност;
5.	призовава Комисията да не разрешава генетично модифицирана царевица поради повишените рискове за биологичното разнообразие, безопасността на храните и здравето на работниците, в съответствие с подхода „Едно здраве“;
6.	очаква Комисията спешно да изпълни ангажимента си[footnoteRef:18] да представи предложение, за да гарантира, че опасните химикали, забранени в Съюза, не се произвеждат за износ; [18:  	Както е посочено в приложението към съобщението на Комисията от 14 октомври 2020 г., озаглавено „ Стратегия за устойчивост в областта на химикалите Към нетоксична околна среда“ (COM(2020)0667), https://eur-lex.europa.eu/legal-content/BG/TXT/?uri=COM%3A2020%3A667%3AFIN#document2. ] 

7.	приветства факта, че в писмо от 11 септември 2020 г. до членовете на ЕП Комисията в крайна сметка призна необходимостта да се взема предвид устойчивостта, когато става въпрос за решения за разрешаване на ГМО[footnoteRef:19]; изразява силно разочарование обаче, че след това Комисията продължи да разрешава вноса на ГМО в Съюза въпреки продължаващите възражения от страна на Парламента и факта, че мнозинството от държавите членки са гласували против; [19:  	https://tillymetz.lu/wp-content/uploads/2020/09/Co-signed-letter-MEP-Metz.pdf.] 

8.	отново настоятелно призовава Комисията да вземе предвид задълженията на Съюза съгласно международните споразумения, като например Парижкото споразумение относно изменението на климата, Конвенцията на ООН за биологичното разнообразие и ЦУР на ООН; отново призовава проектите на актове за изпълнение да бъдат придружени от обяснителен меморандум, в който да се разяснява по какъв начин в съответните текстове е спазен принципът за ненанасяне на вреда[footnoteRef:20];  [20:  	Резолюция на Европейския парламент от 15 януари 2020 г. относно Европейския зелен пакт (ОВ C 270, 7.7.2021 г., стр. 2), параграф 102.] 

9.	възлага на своя председател да предаде настоящата резолюция съответно на Съвета и на Комисията, както и на правителствата и на парламентите на държавите членки.

